Александър Пушкин
Приказки. Noël

Превод от руски: Георги Мицков, —

chitanka.info

Приказки. Noël[0]

        Препуска си нехаен

        в Русия зъл деспот.

        Исус ли тъй ридае

        и с него цял народ?

Мария го заплашва и мърмори:

        — Млъкни, дете, за мъничко макар.

        Ей таласъмът стана руски цар.

        И царят влиза и говори:

        „Узнай, народе руски,

        не само ти, цял свят,

        мундир австрийски, пруски

        си имам за парад.

Народе, радвай се, че съм добре и не скучая,

        драскач ме хвали, но от страх;

        аз ядох, пих и обещах

          и що е труд не зная.

          Послушай във прибавка

          да съм добре разбран:

          Лавров[1] сломих с оставка,

          а Соча[2] — сврях в зандан.

Ще пусна нов закон в замяна на Горгола[3],

        права на всички хора сам

        аз доброволно ще раздам

          по моя царска воля.“

          От радост във леглото

          се чу детински вик:

          — Да ни спаси от злото,

          това не е ли трик?

А майката: — Мълчи, заспи на мойта пазва,

        заспи, мой чуден младенец,

        защото тоя цар-отец

          все приказки разказва.

[0] Сатирични стихове, разпространявани в ръкописни копия. Написани са вероятно през декември 1818 г. Пушкин има предвид речта на Александър I, произнесена при откриване Полския сейм на 15 март 1818, в която се обещава конституционно управление на цяла Русия. През септември обаче на Аахенския конгрес Александър, австрийският император и пруският крал подписват декларация за бъдещата си политика в духа на Свещения съюз за поддържане на съществуващия ред и предпазване на народа от „увлечения“. В Царско село Александър се връща на 22 декември. ↑

[1] Лавров, И. П. — директор на изпълнителния департамент в Министерството на полицията. ↑

[2] Соц, В. И. — секретар в цензурния комитет при Министерството на полицията. ↑

[3] Горголи, И. С. — петербургски оберполицмейстер. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.